Bybelskool » 2 Timoteus 4:1-22 – Getrou aan jou roeping
Die brief sluit af met een van die primêre redes waarom Paulus dit geskryf het, naamlik, om Timoteus aan te moedig om voor die winter by Paulus besoek af te lê en sekere persoonlike items vir hom te bring, die reismantel vir die naderende koue, en die boeke (moontlik afskrifte van sy briewe) en perkamente wat boeke van die OT bevat het. Hy waarsku Timoteus teen Aleksander van Troas, aangesien dié vir Paulus baie leed veroorsaak het.
Let op hoeveel medewerkers Paulus hier noem, altesame 16! En hoewel ons van die meeste nie op ander plekke lees nie, is daar 'n hele paar waarvan ons die stories beter ken:
Demas het nog saam met Paulus gewerk toe hy die brief aan Kolosse geskryf het (Kol 4:14, Filemon 24), maar hom nou ongelukkig verlaat omdat die lewe saam met Paulus net te swaar was, en hy 'n makliker lewe wou hê.
Kressens is na Galasië toe, en het waarskynlik die biskop van Gallië geword.
Titus ken ons uit die brief aan hom op Kreta. Hy het weer by Paulus in Rome kom besoek aflê, en is toe na Dalmasië gestuur (Kroasië).
Lukas is die bekende skrywer van die evangelie van Lukas en die Handelinge van die apostels.
Markus is die jongman met wie Paulus stry gekry het oor sy volharding en toewyding, maar wat deur die mentorswerk van Barnabas weer met Paulus versoen is, deur hom in Kolosse ingespan is (Kol 4:10), en uiteindelik dus nie net vir Paulus tot diens was nie, maar vir die oudste evangelie, die evangelie van Markus verantwoordelik was.
Tigikus was saam met Paulus op sy derde sendingreis na Jerusalem toe (Hand 20:4) en het onder andere Paulus se gevangenskap briewe afgelewer (Kol 4:7; Ef 6:21) en hom tot diens gewees in 'n hele paar gemeentes (Tit 3:12). Paulus het hom op hierdie stadium na Efese gestuur.
Priscilla en Akwila was vermoënde Christen leiers wat in Rome, Korinte en Efese groot werk gedoen het, en onder andere die groot prediker Apollos onderrig het.
Onesiforus het baie vir Paulus in Rome beteken en diens in Efese gedoen (1:18).
Esrastus was die stadstesourier van Korinte (Rom 16:23) en word deur Paulus in die bediening ingespan (Hand 19:22).
Trofimus was van Efese en die persoon wat deur die Jode misbruik is om Paulus by te kom (Hand 21:29). Hy het Paulus op sy verdere reis Rome toe vergesel, maar moet weens siekte in Milete agter gelaat word.